Nordmann skal etter forholdene ha det bra
Av LARS AKERHAUG, TOR ERLING THØMT-RUUD, SHATHA AL-HARAZI og AHMED AL-DIANI. Stammen som har kidnappet nordmannen holder til i Maarib-regionen, et område der jemenittiske myndigheter har lite kontroll. Flere kilder med kjennskap til forhandlingene bekrefter overfor VG Nett at nordmannen etter forholdene har det bra og ikke blir dårlig behandlet av sine kidnappere. Stammen som sto bak kidnappingen skal være svært mektig og har de siste månedene ligget i konflikt med myndighetene. FN-arbeideren kan ha blitt et tilfeldig offer. Kidnappernes krav skal være løslatelse av et stammemedlem som sitter fengslet i Sanaa. Mannen skal ha stått bak drapene på fire soldater de siste månedene. Tidligere skal stammen ha kidnappet flere jemenitter og også ha forsøkt å stenge tilførselen av gass til hovedstaden i landet. - De har kidnappet noen jemenitter de siste dagene, men ettersom myndighetene ikke brydde seg noe med det, ble de løslatt. De vil aldri få oppfylt kravene sine ved å kidnappe en jemenitt, sier Hussein al-Qadhi til VG Nett. Han er et stammemedlem fra Maarib, som ifølge ham selv kjenner til kidnapperne.Utenriksdepartementet bekrefter at en nordmann har blitt kidnappet i Jemen, men ønsker ikke å kommentere saken utover dette. Etter det VG Nett erfarer arbeides det nå med saken på øverste hold i FN-systemet i New York. - Fra FN-hold i Jemen og New York er den offisielle linjen at vi ikke kommenterer denne saken foreløpig. Det er alt jeg kan si nå, sier nordisk kontakt i UNDP, Trygve Olfarnes til VG Nett.
En norsk FN-arbeider (34) ble søndag morgen kidnappet i Sanaa.